《曲江谒张文献祠》
宋代·王称

停舟曲江浒，愿言谒遗祠。岩岩始兴公，遗泽芬在斯。

堂倾风雨萃，碑断苔藓滋。芳春奠行旅，落日归文狸。

唐宫昔全盛，衡鉴方独持。弼谐展嘉猷，谠论非诡随。

雍雍朝阳凤，粲粲补衮丝。侧闻卧病后，九庙烟尘飞。

渔阳突骑来，中华混群夷。信知砥柱功，用舍同安危。

昭陵铁马空，仙李祚久移。维馀兰菊存，千秋恒若兹。

我来荐微诚，再拜当前墀。顾瞻庙貌间，风度犹可希。

武溪何淫淫，蓉峰亦巍巍。只今相业隆，孰与前修期。

临风一长叹，山雨来霏霏。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。